St Thomas beste in O-K - HeraldLIVE
The Algoa Sun St Thomas beste in O-K January 25, 2014
’n SPANNETJIE wetenskap-leerlinge van die Hoërskool St Thomas in Gelvandale wat vir ’n kompetisie ingeskryf het om bietjie blootstelling te kry, het tot hul groot verbasing al die ander skole in die Oos-Kaap in die goud-kategorie in die Mintek-wetenskapkompetisie vir skole geklop.
“Ons het nie eintlik vir die kompetisie voorberei nie. Ons het dit net as ’n geleentheid beskou. Daarom was ons baie ontspanne, kon helder dink en mekaar ondersteun,” vertel hulle.
Nadat hulle die hoogste punte in die geskrewe toets behaal het, het hulle na die mondelinge vasvrae deurgedring om met die hoërskole St Andrews, Lawson Brown, St Matthews en Matipeti Sani te wedywer.
“Ek het ’n oproep gekry om te sê ons span het gewen. Ek was baie gelukkig en trots op ons leerlinge.
“Ons gaan die R1400 wat hulle gewen het, weer in die wetenskapdepartement belê. Ons wil toerusting en gassilinders vir die wetenskapklaskamer koop,” het De Doncker gesê.
“Die vrae wat in die kompetisie gevra is, is op die skoolsillabus gegrond. Ons het regtig niks spesiaals ter voorbereiding van die kompetisie gedoen nie. Dit was die span se goeie verstandhouding wat ons ’n hupstoot gegee het.
“Hulle het mekaar vertrou en ondersteun. As een van hulle geglo het hulle ken die antwoord, het die ander hul vertroue daarin geplaas. Dít is wat op die ou end gewerk het.”